ไทยพาณิชย์ชูพันธบัตรอิสราเอลจ่าย3.45%
บลจ.ไทยพาณิชย์ ลุยพันธบัตรรัฐบาลอิสราเอล พร้อมตราสารหนี้ใน-นอกประเทศ อายุ 3-5 เดือน ชูผลตอบแทน 3.30-3.45% ต่อปี
30 ต.ค. 2565

บลจ.ไทยพาณิชย์ ลุยพันธบัตรรัฐบาลอิสราเอล พร้อมตราสารหนี้ใน-นอกประเทศ อายุ 3-5 เดือน ชูผลตอบแทน 3.30-3.45% ต่อปี
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทฯ อยู่ระหว่างเสนอขายตราสารหนี้ระยะสั้นอายุระหว่าง 3-5 เดือน พร้อมกัน 3 กองทุน มูลค่ารวม 18,000 ล้านบาท คาดให้ผลตอบแทน 3.30-3.45% ต่อปี เงินลงทุนขั้นต่ำแต่ละกองทุน 10,000 บาท จนถึงวันที่ 7 พ.ย.2554 
กองทุนเปิดไทยพาณิชย์ตราสารหนี้ในประเทศ 3M24 อายุ 3 เดือน คาดผลตอบแทนประมาณ 3.30% ต่อปี ลงทุนพันธบัตรรัฐบาลไทย เงินฝากธนาคาร Union National Bank (UNB) และตั๋วแลกเงินธนาคารกรุงศรีอยุธยา  กองทุนเปิดไทยพาณิชย์พันธบัตรอิสราเอล 4M2 อายุ 4 เดือน คาดผลตอบแทนประมาณ 3.45% ต่อปี ลงทุนพันธบัตรรัฐบาลอิสราเอล 99.50% ปิดความเสี่ยงจากอัตราแลกเปลี่ยนแล้ว
นอกจากนี้ยังมีกองทุนเปิดไทยพาณิชย์ตราสารหนี้ 5M1 อายุ 5 เดือน คาดผลตอบแทนประมาณ 3.30% ต่อปี ลงทุนในพันธบัตรรัฐบาลไทย เงินฝากธนาคาร Union National Bank (UNB) ตั๋วแลกเงินธนาคารกรุงศรีอยุธยาและ Euro Medium Term Note (EMTN) ธนาคาร Industrial and Commercial Bank of China (ICBC) สาขาซิดนีย์ ปิดความเสี่ยงจากอัตราแลกเปลี่ยนแล้ว 
นางโชติกา กล่าวว่า ปัจจุบันสถานการณ์อุทกภัยที่ส่งผลกระทบไปในหลายพื้นที่ แต่บริษัทยังเปิดทำการปกติ อีกทั้งได้เพิ่มช่องทางการบริการเป็นกรณีพิเศษ หากผู้ลงทุนไม่สะดวกในการทำธุรกรรมที่สาขาธนาคารไทยพาณิชย์สามารถใช้ช่องทางอิเล็กทรอนิกส์อื่นๆ เช่น ซื้อขายทางอินเตอร์เน็ต Easy Fund ผ่าน www.scbeasy.com หรือตู้ ATM ของธนาคารไทยพาณิชย์ และยังสามารถทำรายการขายคืนหน่วยลงทุนทางโทรศัพท์ผ่านเจ้าหน้าที่ลูกค้าสัมพันธ์ได้เป็นกรณีพิเศษเฉพาะในช่วงเวลานี้ โทร. 0-2777-7777 กด 0 กด 6 ได้ระหว่างวันและเวลาทำการ (8.30 น. - 17.00 น.)